钦定古今图书集成/明伦汇编/氏族典/第067卷 > 朱龄石
## 钦定古今图书集成/明伦汇编/氏族典/第067卷 > 朱龄石

按《宋书朱龄石传》，“龄石，字伯儿，沛郡沛人也。家世将
帅。龄石少好武事，颇轻佻，不治崖检。舅淮南蒋氏，人
才儜劣，龄石使舅卧于厅事，一头翦纸方一寸，帖著
舅枕，自以刀子悬掷之，相去八九尺，百掷百中。初为
殿中将军，常追随桓修兄弟，为修抚军参军，在京口。
高祖克京城，以为建武参军，从至江乘。战事定，以镇”
军参军迁武康令，加宁远将军。高祖又召为参军，补
徐州主簿，迁尚书都官郎，寻复为参军，从征鲜卑，坐
事免官。广固平，复为参军。卢循平，以为宁远将军、宁
蛮护军、西阳太守。义熙九年，遣诸军伐蜀，令龄石为
元帅，以为建威将军、益州刺史，寻加节益州诸军事。
蜀平，进号辅国将军，寻进监益州巴西、梓潼、宕渠、南
汉中、秦州之安固、怀宁六郡诸军事，封丰城县侯。十
一年，征为太尉谘议参军，加冠军将军。十二年，北伐，
迁左将军，守卫殿省。高祖还彭城，以龄石为相国右
司马。十四年，以龄石持节督关中诸军事、右将军、雍
州刺史。城陷见杀。子景符嗣。景符卒，子祖宣嗣，坐夺
爵。弟隆绍封。齐受禅，国除。